ประกาศกระทรวงการคลัง เรื่อง การอนุญาตให้บริษัทเงินทุนและบริษัทเงินทุนหลักทรัพย์ทำธุรกิจติดต่อหรือแนะนำบริการของบริษัทหลักทรัพย์ให้แก่ลูกค้า

ประกาศกระทรวงการคลัง

ประกาศกระทรวงการคลัง
เรื่อง
การอนุญาตให้บริษัทเงินทุนและบริษัทเงินทุนหลักทรัพย์ทำธุรกิจ
ติดต่อหรือแนะนำบริการของบริษัทหลักทรัพย์ให้แก่ลูกค้า

เพื่อเป็นการช่วยขยายฐานผู้ลงทุนในตลาดทุน
ซึ่งสอดคล้องกับการดำเนินการตามแผนแม่บทพัฒนาตลาดทุนไทย รัฐมนตรีว่าการกระทรวงการคลังอาศัยอำนาจตามความในมาตรา
๒๐ (๖)
แห่งพระราชบัญญัติการประกอบธุรกิจเงินทุน
ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒
ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการประกอบธุรกิจเงินทุน
ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ (ฉบับที่ ๒)
พ.ศ. ๒๕๒๘
อนุญาตให้บริษัทเงินทุนและบริษัทเงินทุนหลักทรัพย์ทำธุรกิจติดต่อหรือแนะนำบริการของบริษัทหลักทรัพย์ให้แก่ลูกค้าตามหลักเกณฑ์ต่อไปนี้

ข้อ ๑ 
การติดต่อหรือแนะนำบริการของบริษัทหลักทรัพย์ให้แก่ลูกค้าให้หมายรวมถึงการเผยแพร่ข้อมูลและบริการของบริษัทหลักทรัพย์ให้แก่ลูกค้า
และติดต่อชักชวนให้ลูกค้ามาใช้บริการของบริษัทหลักทรัพย์ เช่น
การเปิดบัญชีเพื่อซื้อขายหลักทรัพย์กับบริษัทหลักทรัพย์ ซึ่งรวมถึงการแจก รวบรวม
และตรวจสอบเอกสารคำขอเปิดบัญชีซื้อขายหลักทรัพย์และเอกสารหลักฐานประกอบการเปิดบัญชีด้วย

ข้อ ๒ 
บริษัทเงินทุนและบริษัทเงินทุนหลักทรัพย์ต้องมีแผนงานที่ทำไว้เป็นลายลักษณ์อักษรรองรับการทำธุรกิจดังกล่าว
โดยแผนงานต้องได้รับอนุมัติจากคณะกรรมการของบริษัทเงินทุนบริษัทเงินทุนหลักทรัพย์
และต้องมีสาระสำคัญอย่างน้อยดังต่อไปนี้
(๑) มีระบบงานที่มีความพร้อมในการติดต่อหรือแนะนำบริการของบริษัทหลักทรัพย์ให้แก่ลูกค้า
เช่น กำหนดนโยบายในการประกอบธุรกิจ วิธีการดำเนินการ ขอบเขตความรับผิดชอบ
ระบบการกำกับดูแลการปฏิบัติงาน การบริหารความเสี่ยง การควบคุมภายใน
การคิดค่าตอบแทน การวิเคราะห์ข้อมูลของลูกค้าที่คาดว่าเป็นกลุ่มเป้าหมายของบริษัทหลักทรัพย์
การจัดทำและจัดเก็บเอกสารหลักฐาน เป็นต้น
(๒) มีความพร้อมด้านบุคลากร

ข้อ ๓ 
เพื่อป้องกันการเข้าใจผิดของลูกค้าบริษัทเงินทุน/บริษัทเงินทุนหลักทรัพย์และบริษัทหลักทรัพย์ต้องทำความเข้าใจกับลูกค้าว่าบริษัทเงินทุน/บริษัทเงินทุนหลักทรัพย์มีหน้าที่ติดต่อหรือแนะนำบริการของบริษัทหลักทรัพย์ให้แก่ลูกค้าเท่านั้น
และบริการต่างๆ
ที่ได้รับจากบริษัทหลักทรัพย์ไม่มีความเกี่ยวข้องกับบริษัทเงินทุนและบริษัทเงินทุนหลักทรัพย์แต่อย่างใด
โดยระบุในเอกสารชี้ชวนที่จัดทำขึ้น โดยบริษัทหลักทรัพย์หรือบริษัทเงินทุน/บริษัทเงินทุนหลักทรัพย์เอง
และให้ลูกค้าลงนามในเอกสารยืนยันความเข้าใจที่จัดทำขึ้นโดยบริษัทเงินทุน/บริษัทเงินทุนหลักทรัพย์ก่อนเข้ารับบริการจากบริษัทหลักทรัพย์ด้วย

ข้อ ๔ 
สถานที่และบุคลากรที่เกี่ยวข้องกับการติดต่อหรือแนะนำบริการของบริษัทหลักทรัพย์ให้แก่ลูกค้าต้องมีการแบ่งแยกเป็นสัดส่วนอย่างชัดเจน

ข้อ ๕ 
ข้อมูลที่บริษัทเงินทุนและบริษัทเงินทุนหลักทรัพย์จัดทำขึ้นหรือนำไปเผยแพร่จะต้องมีความถูกต้อง
ตรงต่อความเป็นจริงและไม่ทำให้ลูกค้าเข้าใจผิดในสาระสำคัญประการใดประการหนึ่ง

ข้อ ๖  บริษัทเงินทุนและบริษัทหลักทรัพย์จะบังคับลูกค้าให้มารับบริการผ่านบริษัทเงินทุนและบริษัทเงินทุนหลักทรัพย์
หรือบังคับลูกค้าให้มารับบริการจากบริษัทหลักทรัพย์บริษัทใดบริษัทหนึ่งเป็นการเจาะจงไม่ได้

ข้อ ๗ 
บริษัทเงินทุนและบริษัทเงินทุนหลักทรัพย์ต้องเปิดเผยข้อมูลแสดงความเกี่ยวข้องของบริษัทเงินทุนและบริษัทเงินทุนหลักทรัพย์กับบริษัทหลักทรัพย์ที่ได้รับการแนะนำก่อนที่ลูกค้าจะรับบริการจากบริษัทหลักทรัพย์
โดยข้อมูลในที่นี้หมายรวมถึงปริมาณหุ้นของบริษัทหลักทรัพย์ที่บริษัทเงินทุนและบริษัทเงินทุนหลักทรัพย์ถือ

ข้อ ๘[๑]  ประกาศนี้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๑ พฤษภาคม พ.ศ. ๒๕๔๖
ร้อยเอก
สุชาติ  เชาว์วิศิษฐ
รัฐมนตรีว่าการกระทรวงการคลัง

พรพิมล/พิมพ์
๓๑/๐๗/๔๖

ปาจรีย์/นิลวรรณ
จัดทำ
๑๘
สิงหาคม ๒๕๔๖

[๑] รก.๒๕๔๖/พ๕๔ง/๗/๑๒ พฤษภาคม ๒๕๔๖